Vroue staan hul man tydens plaasaanvalleArgieffoto Twee vroue van Mpumalanga het vandeesweek in twee afsonderlike plaasaanvalle hulself suksesvol teen hul aanvallers verdedig. In die jongste voorval is Roxy Muller (58) en haar twee dogters, onderskeidelik 27 en 29 jaar oud, Woensdag in die vroeë oggendure op ŉ perdeplaas naby Chrissiesmeer in Mpumalanga aangeval. Die 29-jarige dogter het ŉ baba wat een en ŉ half maand oud is. “Een van die dogters het omstreeks 00:30 die perde gaan voer omdat hulle elke ses ure moet eet,” het Henry Geldenhuys, die nasionale voorsitter van die TLU, Woensdag aan Maroela Media gesê. “Terwyl sy by die stalle besig was, het sy gille uit die huis gehoor. Sy het gaan ondersoek instel en op twee gewapende mans afgekom wat haar ma en suster aanhou. Hulle het haar ook oorrompel en vasgebind.” Geldenhuys sê een van die dogters kon daarin slaag om los te kom en weg te hardloop. “Die aanvallers het paniekerig geraak en in daardie stadium kon die ma haarself ook loswikkel en ŉ struweling het gevolg. Sy het een van die aanvallers van sy kapmes ontwapen en hom daarmee aangeval.” Die verdagte is glo op die arm getref en hy het erg begin bloei. Die mans het met twee selfone en R700 kontant in die vrou se bakkie gevlug. Die ma en haar dogters het intussen hulp ontbied en die gemeenskap het later die bebloede bakkie verlate in die dorp opgespoor. Die slagoffers is rof behandel, maar het nie hospitaalbehandeling nodig gehad nie. Die verdagtes is nog steeds soek. In ŉ tweede geval het ŉ bejaarde vrou twee gewapende mans in die Platrand-omgewing, tussen Standerton en Volksrust in Mpumalanga, gefnuik. “Twee mans het Rina Hartung (68) Maandagmiddag in haar plaashuis aangeval terwyl haar man by die dokter was. Sy het hulle in ŉ kamer in gelei en die deur gesluit,” het Geldenhuys gesê. Hartung het haar man se vuurwapen gaan haal en die mans ingewag nadat hulle die kamerdeur afgeskop het. “Sy het een van die aanvallers in die arm geskiet. Die twee het gevlug en die vrou het hulp oor die gemeenskapsradio ontbied. Boere van die omgewing is gemobiliseer en die twee verdagtes is met behulp van radioverbinding aangekeer.” Volgens Geldenhuys is Hartung deur die voorval getraumatiseer, maar ongedeerd.